ASOCIAȚIA LITERARĂ „PĂSTOREL”

Și-n acest număr vom continua a publica epigrame ale membrilor Asociației Literare „Păstorel”, de la Iași, acei corifei ai acestui gen literar care promovează umorul literar de cea mai bună calitate, exprimat prin epigramă, în special. Pentru cine nu a reușit încă, a ne citi, reamintim faptul că, în cei peste 42 de ani de funcționare aceștia au obținut peste 600 de premii naționale și internaționale, dintre care cinci premii USR. În acelați timp, ca orice revistă de cultură națională care se respectă, revista „Independența Română- Independența prin Cultură” prin publicarea acestor epigrame, ale celor de la „Păstorel” încearcă a-și aduce tributul său la omagierea celor 125 de ani, de la nașterea lui Păstorel Teodoreanu.

(ARICIUC CORVIN)

LA ANGAJARE

Pe o fată-au angajat-o,

Fără-a fi prea multe taine,

Însă ce-a recomandat-o

Ea ținea ascuns sub haine

CONTRACT DE COLABORARE

Nu se pierde mai nimic,

Este calculat chiar totul:

Nu-i dai medicului plic,

Sigur dai, la popă, ortul.

CARIERA DOMNIȚEI X

Prea multe n-are ea de spus,

Dar vrea s-ajungă cât mai sus,

Iar diploma la o adică,

O va obține-atunci când „pică”.

SOȚIA VÂNĂTORULUI

Soțul este vânător,

Dar a naibii femeiușca,

Ea „vânează”-n dormitor

Mai ceva ca el cu pușca!

Angela Pistol

IEȘENILOR, MADRIGAL

Nu-s pompieri, și nu au fost,

Nicicând, în Iași; ei n-aveau rost,

Căci păstoreii ne conving,

Și ne-au convins, că beau…de sting!

VACANȚĂ DE PENSIONAR

Pentru-o pensie aparte,

Care-n card abia tresaltă,

Marea este prea departe

Și o las, firește…baltă!

FĂRĂ COMENTARII

Noi, bărbaţii –asta-i soarta!

– Suntem, chiar din vremea veche,

Proştii fără de pereche,

Până ne-ntâlnim…consoarta!

EU AM ALES

De vinuri, droguri şi cafea

Eu n-am ştiut în viaţa mea,

Cât despre dame, ce să spun?

Că nu renunţ la ce e bun!

TRISTA REALITATE

Printre cei ce ne-au tradus

Vezi, dacă priveşti mai sus,

Mulţi penali, corupţi şi hoţi

Dar chiar mulţi… şi idioţi.

Vasile Vulpaşu

VEDETISME

Soacra mea, e fapt banal,

Ne se lasă, dă cu clanţa,

Că-i vedetă la jurnal,

Când mă saltă… ambulanţa!

BARONUL

Baronu-i omul de substanţă,

Şi-a dovedit-o, nu o dată,

Că-i arestat, cu aroganţă,

Şi-i declarat…basma curată!

ROMÂNIA MEA DE BASM

În ţara noastră-i greu păcatul

Şi mă întreb, acuma, oare,

Povestea asta cu furatul

A devenit… nemuritoare?

Any Drăgoianu

MOTIVAȚIE NOCTURNĂ

Întors târziu, la ceas de seară,

Explică soaței pe-ndelete:

Am scump-o altă secretară,

Iar astea noi sunt tare-ncete.

BEȚIV MISOGIN

El declară clar pe față

Că nu bea nicicând Fetească:

De femei, întreaga viață,

A-nvățat să se ferească.

CONSTATARE

E clar că m-am maturizat,

Căci azi trei sferturi de Cotnari,

Nu-mi par, cam tot atât de mari

Ca-n vremea când m-am însurat.

Dumitru Ivas

UNUI LITERAT RATAT

A scris mult, fără succes,

Şi, când praful s-a ales

A pretins că-i ne-nţeles.

Victor Iosif

UNUI REALES

Ales tot printre paladini

Spre dumnealui mai toţi ar spune:

Aici ar prinde rădăcini

Şi-un stâlp de-naltă tensiune!

UNEI CERŞETOARE

Trebuie să fii convinsă,

Şi repet, căci este cazul:

Dacă stai cu mâna-ntinsă,

N-ai să poţi spăla obrazul!

SOŢUL ERUDIT

Drept la inimă te unge,

Soţul multe limbi vorbeşte,

Dar acasă când ajunge

Tace mâlc în româneşte.

SOŢI SCRIITORI

El scrie mult,

E şi de soaţă înşelat,

Dar satisfacţia e mare…

Că e tradus de-o scriitoare.

INSTANTANEU CONJUGAL

Ea tace și doar el vorbește,

Dorind-o-n pat, căci o iubește

Apoi, când pofta o să treacă

El n-o vorbi, ea n-o să tacă.

Vasile Larco

COTNARI vs POEŢI

Făcut, el este vin de soi,

Ca inspiraţie să-ţi dea P

ăcat, că mulţi poeţi la noi,

Au scris ’nainte ca să-l bea!

ROMANŢĂ PENTRU 70 DE ANI

Când umple de suspine zarea

Vecina ce o tot pândeşti

Te poţi uita căci şi uitarea

E scrisă-n legile-omeneşti

LA MEDICUL CARDIOLOG

Privind sinusoida care

Sălta frenetic pe ecran

Mi-a spus cu-o voce oarecare

– Se-ndreaptă sigur într-un an!

ISUS ŞI TÂLHARII

Când lumea de păcate-şi vede

Şi răutăţi din pricini varii

Să ne convingă-mi vine-a crede

C-au reuşit mai mult tâlharii.

Contents